ปตท.ผงาดอาเซียน
PTTCH และ PTTAR รวมธุรกิจปิโตรเคมีเป็นหนึ่งผงาดในอาเซียน มาร์เก็ตแคปใหญ่อันดับ 4 รับมือแข่งขันในโลกการค้าเสรีอนาคต
27 ก.พ. 2554

PTTCH และ PTTAR รวมธุรกิจปิโตรเคมีเป็นหนึ่งผงาดในอาเซียน มาร์เก็ตแคปใหญ่อันดับ 4 รับมือแข่งขันในโลกการค้าเสรีอนาคต 
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่บริษัท ปตท. (PTT) นำทีมผู้บริหารบริษัทในกลุ่มแถลงข่าวการควบรวมกิจการระหว่างบริษัท ปตท.อะโรเมติกส์และการกลั่น (PTTAR) และบริษัท ปตท.เคมิคอล (PTTCH) ว่า เป้าหมายไม่ใช่เพื่อต้องการให้เกิดพลังทางธุรกิจเพียงอย่างเดียว แต่ต้องการสร้างความแข็งแกร่งให้กับธุรกิจปิโตรเคมีในอนาคต เพื่อรองรับกับการแข่งขันมากขึ้นจากการเปิดเสรีในอนาคต



ประเสริฐ
“หากเทียบกับภูมิภาคและเวทีระดับโลกแล้ว ถ้าไม่ปรับตัวขีดความสามารถเราอาจมีปัญหาได้ในอนาคต เพราะต่อไปอาเซียนจะกลายเป็นตลาดเดียว การควบรวมทำให้เรามีกำลังการผลิตปิโตรเคมี 8 ล้านตันต่อปี มากกว่าบริษัท ปูนซิเมนต์ไทยและมากเป็นอันดับต้นๆ ในอาเซียน แต่หากนับในแง่มูลค่าตามราคาตลาด (มาร์เก็ตแคป) จะมีจำนวน 1.1 หมื่นล้านเหรียญสหรัฐ ขึ้นเป็นอันดับ 2 ในอาเซียน รองจากปิโตรนาส ที่มีมูลค่า 1.6 หมื่นล้านเหรียญสหรัฐ รวมถึงเป็นผู้เล่นระดับเวทีโลก” นายประเสริฐ กล่าว
สำหรับบริษัทที่จะจัดตั้งขึ้นใหม่หลังรวมบริษัททั้งสองแล้ว จะสร้างมูลค่าเพิ่มประมาณ 80-154 ล้านเหรียญสหรัฐต่อปี หรือภายในเวลา 15 ปี จะสร้างมูลค่าเป็นเงิน 500-1,000 ล้านเหรียญสหรัฐ 
“คาดว่ากระบวนการควบรวมจะแล้วเสร็จประมาณเดือน ส.ค.นี้ จะเกิดบริษัทใหม่ด้วยทุนจดทะเบียน 4.5 หมื่นล้านบาท สินทรัพย์รวมกว่า 4 แสนล้านบาท มีหนี้สินรวม 1 แสนล้านบาท คาดว่ารายได้จากนี้ไปจะโตไม่ต่ำกว่า 10% ต่อปี ซึ่งในปี 2554 นี้คาดว่าจะมีรายได้ 4 แสนล้านบาท เพิ่มขึ้นจากปี 2553 อยู่ที่ 3.75 แสนล้านบาท และมีกำไร 1.7 หมื่นล้านบาท” 
สูตรแลกหุ้นนั้น 1 หุ้น PTTAR ได้ 0.501296791 หุ้นของบริษัทใหม่ ส่วน 1 หุ้น PTTCH ได้ 1.980122323 หุ้น หรือเท่ากับ 1 หุ้น PTTCH ต่อ 3.95 หุ้น PTTAR ขณะที่บริษัท ปตท. จะรับซื้อหุ้นคืนจากผู้ถือหุ้นที่คัดค้าน ในส่วน PTTCH ไม่เกิน 150 บาทต่อหุ้น และ PTTARไม่เกิน 39 บาท
ปัจจุบัน ปตท.ถือหุ้นใน PTTAR สัดส่วน 48.64% และ 48.93% ใน PTTCH ต่อไป ปตท.จะยังถือหุ้นในบริษัทใหม่ 48-49% เช่นเดิม และทางกลุ่มมีการศึกษาการควบรวมบริษัทกลุ่มปิโตรเคมีอื่นเพิ่มเติม 
นายวีรศักดิ์ โฆสิตไพศาล กรรมการผู้จัดการใหญ่ PTTCH กล่าวว่า ทางPTTCH ผลิตสายโอเลฟินส์เป็นหลักขณะที่ PTTAR ผลิตอะโรเมติกส์เป็นหลัก เมื่อธุรกิจใดเข้าสู่วงจรขาลง ก็จะมีอีกสายธุรกิจเข้ามาสนับสนุน ทำให้บริษัทใหม่มีเสถียรภาพของรายได้และผลประกอบการ พร้อมสามารถต่อยอดผลิตภัณฑ์ที่มีมูลค่าสูงยิ่งขึ้นซึ่งจะเพิ่มกำไรได้
ด้านมาร์เก็ตแคปขยับขึ้นเป็นอันดับ 4 ของตลาดหุ้นไทย ทำให้หุ้นอยู่ในสายตาของกองทุนระดับชั้นนำของโลก จากเดิมอาจจะเน้นเฉพาะ PTT และบริษัท ปตท.สำรวจและผลิตปิโตรเลียม หรือ PTTEP 
บริษัท ฟิทช์ เรทติ้งส์ (ประเทศไทย) ประกาศเครดิตพินิจ แนวโน้มเป็นบวกแก่อันดับเครดิตภายในประเทศ ของ PTTAR และคงเครดิตของ PTTCH ที่ “A+”